આણંદનો આનંદ કદી નહીં ભુલાય. માગ્યા વિના કાદવનાં તિલક કપાળે ચઢી બેઠાં.’ આખી સભા હસી પડી. એવામાં બાકરોલના કરસનદાસ ગાડું ભરીને કેરીયો લઈને પાછળ પાછળ આવી પહોંચ્યા. શ્રીજી મહારાજે દરેકને એક એક કેરી આપતાં કહ્યું : ‘સત્સંગીઓ ! નિરમાનીપણું રાખવું એ આગમાં ચાલવા જેવું અઘરું છે. જે નિરમાની બન્યો તે નિશ્ચય અક્ષરધામનો અધિકારી બની જાય છે. રાગીને કે ત્યાગીને, કલ્યાણમાર્ગનું પ્રથમ દૃઢ પગલું નિરમાનીપણું છે. અમે જોતા હતા કે જે અમારા કહેવાય છે એ ક્યાં સુધી એને ટકાવી રાખે છે.આજના દિવસથી તમે તેને તમારી શક્તિ અને ભક્તિથી માપી લેજો. સંતની પ્રથમ પરીક્ષા નિર્માનીપણું છે. ગીતાજીએ કહ્યું છે ‘નિર્માનમોહા જિતસંગદોષા , અધ્યાત્મનિત્યા વિનિવૃત્તકામા:’ એવા મુમુક્ષુઓ પરમધામમાં જાય છે.’ એમ કહી બધાને કેરી ચૂસવાનો ઈશારો કરી પોતે કેરી ચૂસવા માંડ્યા.